Oficiālais Vēstnesis 320 E , 15/12/2005 Lpp. 0142 - 0144



P6_TA(2005)0065 ĀKK un ES Apvienotās parlamentārās asamblejas darbība (2004. g.) Eiropas Parlamenta rezolūcija par ĀKK un ES Apvienotās parlamentārās asamblejas darbību 2004. gadā (2004/2141(INI)) Eiropas Parlaments, - ņemot vērā Partnerattiecību nolīgumu starp Āfrikas, Karību jūras reģiona un Klusā okeāna (ĀKK) valstu grupu, no vienas puses, un Eiropas Kopienu un tās dalībvalstīm, no otras puses, kuru parakstīja 2000. gada 23. jūnijā Kotonū (Kotonū nolīgums) un kurš stājās spēkā 2003. gada 1. aprīlī [1], - ņemot vērā Apvienotās parlamentārās asamblejas (APA) reglamentu, kurā jaunākie grozījumi izdarīti 2004. gada 25. novembrī Hāgā [2], - ņemot vērā rezolūcijas, ko APA pieņēma 7. sesijā, kas notika 2004. gada 16 .- 19. februārī Adisabebā (Etiopijā) [3], par: - ekonomikas partnerattiecību nolīgumiem un ar tiem saistītajām problēmām un prognozēm, - konfliktu novēršanu, risināšanu un ilgstoša miera nodrošināšanu, - nabadzības izraisītām slimībām un reproduktīvo veselību ĀKK valstīs, - ĀKK valstu problēmām saistībā ar kokvilnu un citām precēm, - ciklonu izraisītajiem postījumiem Klusā un Indijas okeāna valstīs un Karību jūras reģionā un vajadzību pēc ātras rīcības saistībā ar dabas katastrofām, - ņemot vērā rezolūcijas, ko APA pieņēma 8. sesijā, kas notika 2004. gada 22.- 25. novembrī Hāgā (Nīderlandē) [2], par: - politisko dialogu (Kotonū nolīguma 8. pants), - pārtikas palīdzību un pārtikas drošību, - situāciju Dārfūrā, - ciklonu izraisītajiem postījumiem Karību reģionā, - ņemot vērā Padomes 2004. gada 19. februāra Regulu (EK) Nr.314/2004 par noteiktiem ierobežojošiem pasākumiem attiecībā uz Zimbabvi [4], - ņemot vērā Reglamenta 45. pantu, - ņemot vērā Attīstības komitejas ziņojumu (A6-0044/2005), A. tā kā APA ir piemērs sadarbībai un attīstībai pasaulē un tā sniedz būtisku ieguldījumu, lai varētu uzsākt līdztiesīgu ziemeļu un dienvidu dialogu; B. tā kā pastāvīgo komiteju izveide ir palīdzējusi asamblejai attīstīties par īstu parlamentāro asambleju; C. tā kā 2004. gadā ir bijušas četras kopīgu delegāciju vizītes: uz Eritreju no 22. janvāra līdz 25. janvārim, vēlēšanu novērošanai Malāvijā no 18. maija līdz 20. maijam, uz ĀKK valstu un ES augstākā līmeņa sanāksmi no 21. jūnija līdz 24. jūnijam Maputo (Mozambikā) un uz ĀKK un ES ekonomisko un sociālo interešu grupu 7. reģionālo semināru Fidži no 18. oktobra līdz 20. oktobrim; D. tā kā ĀKK puse pirmo reizi nosūtīja savu novērotāju misiju uz Hāgu (Nīderlandē) un Budapeštu (Ungārijā) sakarā ar Eiropas Parlamenta vēlēšanām no 2004. gada 10. jūnija līdz 13. jūnijam; E. tā kā Apvienotajai parlamentārajai asamblejai ir būtiska nozīme, īstenojot Kotonū nolīguma 8. pantā noteikto politisko dialogu, it īpaši attiecībā uz jautājumiem saistībā ar demokrātijas veicināšanu, labas pārvaldes īstenošanu un cilvēktiesību aizsardzību; F. atzinīgi vērtējot to, ka 2004. gada 14. novembrī Etiopijas valdība principā piekrita iezīmēt robežu ar Eritreju saskaņā ar starptautiskās robežas komisijas lēmumu; G. tā kā 2004. gada 21. janvārī Eiropas Parlamenta priekšsēdētājs, uzrunājot Apvienoto parlamentāro asambleju, atkārtoti pauda Eiropas Parlamenta viedokli par Zimbabves delegāciju; H. tā kā stāvoklis Zimbabvē attiecībā uz cilvēktiesībām, vārda brīvību, biedrošanās brīvību un miermīlīgas pulcēšanās brīvību ir vēl vairāk pasliktinājies; I. tā kā ĀKK un ES Ekonomikas attīstības, finanšu un tirdzniecības komitejas līdzreferenti nespēja savlaicīgi vienoties par kopīgu dokumentu saistībā ar Eiropas Attīstības fonda (EAF) iekļaušanu budžetā; J. ņemot vērā Uzņēmumu attīstības centra (CDE) un ĀKK un ES Lauksaimniecības un lauku sadarbības tehniskā centra (CTA) vēršanos pie Apvienotās parlamentārās asamblejas; K. ņemot vērā Nīderlandes prezidentūras un dažādu vietējo iestāžu ievērojamo ieguldījumu 8. sesijas organizēšanā un darbā Hāgā; 1. aicina APA veicināt asamblejas kā politiska dialoga foruma lomu saskaņā ar Kotonū nolīguma 8. pantu; 2. apsveic APA Prezidiju par tā centieniem dot pozitīvu ieguldījumu Eritrejas un Etiopijas robežkonflikta mierīgā atrisināšanā ar dialoga palīdzību un pilnīgā saskaņā ar starptautiskajām tiesību normām; 3. uzsver tās rezolūcijas politisko nozīmīgumu, kuru 2004. gada 25. novembrī APA pieņēma par situāciju Dārfūrā, nosodot vardarbības turpināšanu un aicinot atrast politisku risinājumu, pamatojoties uz ANO Drošības padomes Rezolūcijām Nr.1564 un Nr.1574 (2004); 4. aicina APA turpināt tās darbu pie cilvēktiesībām un tādējādi dot ieguldījumu politiskajā dialogā, kas paredzēts Kotonū nolīguma 8. pantā; aicina APA un tās pastāvīgo komiteju darbā vairāk pievērst uzmanību pilsoniskajai sabiedrībai; 5. ierosina, lai jautājumiem, kuros pārklājas vairāku komiteju intereses, tiktu izveidota sadarbības procedūra, kas noteiktu, ka komitejas var sniegt atzinumus atbildīgās komitejas ziņojumiem; 6. atzinīgi vērtē ĀKK valstu deputātu darbu, kas nodrošināja steidzamo kompromisa rezolūciju labāku sagatavošanu 2004. gadā, atceļot vajadzību galīgo balsojumu veikt šķirti; 7. atzinīgi vērtē Komisijas attieksmi pret jautājumu laiku, atbildot uz jautājumiem rakstiski, bet mutiski atbildot uz papildu jautājumiem; aicina Padomi ievērot tādu pašu procedūru; 8. aicina Komisiju un citus rezolūcijas adresātus labāk īstenot iepriekšējās rezolūcijās noteikto, it īpaši pastāvīgo komiteju sanāksmēs; 9. atzinīgi vērtē to, ka ĀKK valstu parlamentu deputātu delegācija 2004. gada 10.- 13. jūnijā novēroja Eiropas Parlamenta vēlēšanas Hāgā (Nīderlandē) un Budapeštā (Ungārijā), un uzskata, ka tas liecina par jaunu posmu APA ceļā uz pilnīgi vienlīdzīgām partnerattiecībām; 10. izsaka atzinību ĀKK valstīm par saistību pildīšanu attiecībā uz nosacījumu, ka sanāksmēs, kas notiek ES teritorijā, Zimbabves delegācijā nedrīkst būt locekļi, uz kuriem attiecas Padomes ierobežojošie pasākumi, kā arī pauž pārliecību, ka ĀKK pildīs šīs saistības arī turpmāk; 11. aicina APA plenārsēdē Bamako (Mali) pieņemt ziņojumu par EAF iekļaušanu budžetā; uzsver, ka vienlaikus ar EAF iekļaušanu Eiropas Savienības budžetā ir jāpastiprina APA politiskā loma ĀKK un ES partnerattiecību ietvaros piešķirtā finansējuma novērošanā; 12. atzinīgi vērtē Ekonomiskās attīstības, finanšu un tirdzniecības komitejas pastāvīgo uzraudzības darbu, ko tā saistībā ar ĀKK un ES ekonomisko partnerattiecību nolīgumiem veic sadarbībā ar Komisiju un pilsoniskās sabiedrības pārstāvjiem; 13. atzinīgi vērtē sadarbību, kas paplašinās starp APA un ANO un dažādām tās struktūrām, kā arī aicina APA turpināt attīstīt šo sadarbību; 14. aicina APA palīdzēt stiprināt ĀKK valstu parlamentu deputātu lomu šo valstu valdību parlamentārajā kontrolē, it īpaši attiecībā uz palīdzību attīstības jomā; 15. aicina APA pilnā apjomā īstenot saskaņā ar Kotonū nolīgumu izveidoto organizāciju CDE un CTA demokrātisku uzraudzību, kā APA to darīja Adisabebā vispārīgās debatēs ar CDE un Hāgā ar CTA, saistībā ar tās izskatīto ziņojumu par pārtikas atbalstu un pārtikas drošību; 16. atzinīgi vērtē to, ka APA Prezidijs līdzsvaroja sesiju darba kārtību, atvēlot vairāk laika runātājiem no sēžu zāles un paredzot mazāk uzstāšanos no tribīnes, kā arī vairumā gadījumu nosakot tām īsāku laiku; 17. aicina Prezidiju izvairīties rīkot sanāksmes plenārsēdes laikā; 18. atzinīgi vērtē nevalstisko dalībnieku iesaistīšanos sesijas laikā notiekošajās sanāksmēs, tostarp Sieviešu forumu; 19. uzsver pievienoto vērtību, ko Apvienotajai parlamentārajai asamblejai piešķir sesiju norise rotācijas kārtībā ES dalībvalstīs, un uzskata, ka šī rotācija ir jāsaglabā arī turpmāk, neatkarīgi no tā, vai pēc Konstitūcijas Eiropai iespējamās ratifikācijas visās dalībvalstīs tā notiks pēc Padomes prezidentūru rotācijas principa vai citādi; tomēr atzīmē, ka ĀKK valstu deputāti varētu dot priekšroku gadalaikam, kad laika apstākļi ir patīkamāki, tādēļ iespējams, ka jāmaina APA sesiju plāns; 20. izsaka atzinību Nīderlandes prezidentūrai, Ziemeļbrabantes un Zēlandes provincēm, kā arī Hāgas un Roterdamas pašvaldībām, kas aktīvi palīdzēja 8. sesijas rīkošanā, jo īpaši saistībā ar darba grupām; 21. aicina Lielbritānijas prezidentūru un Eiropas Parlamenta Prezidiju veikt pasākumus, kas vajadzīgi 10. sesijas norisei Apvienotajā Karalistē; 22. aicina APA saskaņā ar Kotonū nolīguma 17. panta 3. punktu organizēt reģionāla vai apakšreģionāla līmeņa sanāksmes, pamatojoties uz pašreizējām parlamentārām struktūrām ĀKK valstu grupā, it īpaši attiecībā uz reģionālo sadarbību konfliktu novēršanā un risināšanā, kā arī par ekonomikas partnerattiecību nolīgumu slēgšanu un īstenošanu; 23. atzinīgi vērtē ātrumu, kādā APA dokumenti tiek ievietoti internetā, kas ir būtisks līdzeklis APA vienmērīgai darbībai apstākļos, kad ģeogrāfiskie attālumi ir ārkārtīgi lieli; 24. aicina APA un abus sekretariātus pastāvīgi izmantot e-pastu un internetu, lai nosūtītu dokumentus deputātiem, kā arī aktīvi veicināt interneta izmantošanu, ja tas ir pieejams; 25. atzinīgi vērtē Visāfrikas Parlamenta atklāšanas sesiju, kas 2004. gada martā notika Adisabebā, un ierosina ciešu sadarbību starp Eiropas Parlamenta un Visāfrikas Parlamenta deputātiem, kā arī Eiropas Parlamenta un Visāfrikas Parlamenta amatpersonu apmaiņas programmu, lai palīdzētu attīstīt spējas, gatavojoties pirmajām tiešajām vēlēšanām, kas paredzētas 2009. gada martā; 26. uzdod tā priekšsēdētājam nosūtīt šo rezolūciju ĀKK un ES Padomei, ĀKK un ES Apvienotajai parlamentārajai asamblejai, ĀKK valstu parlamentiem, Ziemeļbrabantes un Zēlandes provinču vadītājiem, Hāgas un Roterdamas mēriem, kā arī Komisijai. [1] OV L 317, 15.12.2000., 3. lpp. [2] OV vēl nav publicēts. [3] OV C 120, 30.4.2004., 1. lpp. [4] OV L 55, 24.2.2004., 1. lpp. Regulā grozījumi izdarīti ar Komisijas Regulu (EK) Nr.1488/2004 (OV L 273, 21.8.2004., 12. lpp.). --------------------------------------------------